પીપાજી મહારાજે રામાનંદ સ્વામીને પોતાના દરબારમાં આવવા આમંત્રણ આપ્યું અને તેમનો ખૂબ ભાવપૂર્વક આદર સત્કાર કર્યો. મહારાજે તેમને આંતરિક સુખ, શાંતિ અને આત્મોન્નતિનું રહસ્ય પૂછ્યું. તેમના જવાબમાં રામાનંદ સ્વામીએ કહ્યું કે એ માટે કોઈ ઉપદેશ નથી, એ તો ધર્મનો – માન્યતાઓ અને આસ્થાનો પ્રાયોગિક અનુભવ છે. નાનકડા અનુભવ માટે તેમણે પીપાજી મહારાજને ધ્યાનની વિધી સમજાવી. પીપાજી મહારાજે થોડાક સમય માટે એ માર્ગનું અનુસરણ કર્યું. સાધનાની એ પદ્ધતિ અને નિર્વિકાર ઈશ્વરની પ્રાપ્તિના એ ખેંચાણને લીધે અંતે બધું છોડીને, પોતાનું રાજ્ય, સુખ અને સગવડો ત્યાગીને આત્મખોજનો માર્ગ તેમણે અપનાવ્યો એમ મનાય છે.